PMIndiaData/PMIndiaSum huggingface dataset:
ஜாகீர் உசேன் பிறந்தநாள் – பிரதமர் மரியாதை

திரு. ஜாகீர் உசேன் பிறந்த நாளை முன்னிட்டு பிரதமர் திரு. நரேந்திர மோடி மலர் அஞ்சலி செலுத்தினார். முன்னாள் குடியரசுத் தலைவர், சிறந்த கல்வியாளர், சுதந்திர போராட்ட வீரர் டாக்டர் ஜாகீர் உசேன் பிறந்த நாளை முன்னிட்டு நான் அவருக்கு மரியாதை செலுத்துகிறேன் என்று பிரதமர் தெரிவித்தார்.
மகாவீர் ஜெயந்தி – பிரதமர் வாழ்த்து

மகாவீர் ஜெயந்தியை முன்னிட்டு பிரதமர் திரு நரேந்திர மோடி நாட்டு மக்களுக்கு தனது வாழ்த்துகளை தெரிவித்துள்ளார். மகாவீர் ஜெயந்தி அன்று இறைவன் மகாவீரின் தூய்மையான எண்ணங்களையும் சிந்தனைகளையும் நினைவுக் கூர்ந்து, நல்லிணக்கமான அமைதியான சமூகத்தை உருவாக்குவோம் என்று மீண்டும் உருதிமொழி எடுப்போம் என்று பிரதமர் தனது வாழ்த்து செய்தியில் தெரிவித்துள்ளார்
பிரதமர் நரேந்திர மோடியுடன் ரஷ்ய துணைப் பிரதமர் டிமிட்ரி ரோகோசின் சந்திப்பு

பிரதமர் திரு. நரேந்திர மோடியை ரஷ்ய துணைப் பிரதமர் திரு.டிமிட்ரி ரோகோசின் புது தில்லியில் இன்று பிற்பகல் சந்தித்துப் பேசினார். இந்த ஆண்டில் மூன்றாவது முறையாக இந்தியாவுக்குப் பயணம் மேற்கொண்டுள்ள துணைப் பிரதமர் ரோகோசினை பிரதமர் திரு. நரேந்திர மோடி வரவேற்றார். இந்த ஆண்டில் இருதரப்பு உயர்மட்ட பரிமாற்றங்கள் அதிகரித்திருப்பது குறித்து பிரதமர் மனநிறைவை வெளிப்படுத்தினார். வருடாந்திர இரு தரப்பு மாநாட்டில் பங்கேற்பதற்காக புனித பீட்டர்ஸ்பர்க் நகருக்கு கடந்த ஜூன் மாதத்தில், தான் பயணம் மேற்கொண்டதை பிரதமர் மகிழ்ச்சியுடன் நினைவுகூர்ந்தார். பிரதமரும், துணைப் பிரதமர் ரோகோசினும், இருதரப்பு உறவுகள் தொடர்ந்து விரிவடைந்து வருவது குறித்தும், பல வகைகளில் நீடிப்பது குறித்தும் ஆலோசனை நடத்தினர். குறிப்பாக, எரிசக்தி துறையில் ஒத்துழைப்பு இருப்பதையும், உயர்தொழில்நுட்ப ஒத்துழைப்பு தொடர விரும்புவதையும் குறிப்பிட்டனர். பிரதமர் திரு.நரேந்திர மோடிக்கு அதிபர் புதினின் வாழ்த்துகளை திரு. டிமிட்ரி ரோகோசின் தெரிவித்தார். இதனை பிரதமர் மனமுவந்து ஏற்றுக் கொண்டார்.
ஜூலை 7-ஆம் தேதி பிரதமர் வாரணாசி பயணம்

பிரதமர் திரு நரேந்திர மோடி ஜூலை 7-ஆம் தேதி வாரணாசி செல்லவிருக்கிறார். பிற்பகல் 2 மணி அளவில், வாரணாசியின் எல்.டி. கல்லூரியில் சுமார் ஒரு லட்சம் மாணவர்களுக்கு மதிய உணவு வழங்கும் திறன் உள்ள அக்ஷய பாத்திர மதிய உணவு சமையல் கூடத்தை பிரதமர் திறந்து வைப்பார். அதைத்தொடர்ந்து பிற்பகல் 2:45 மணிக்கு சர்வதேச ஒத்துழைப்பு மற்றும் மாநாட்டு மையமான ருத்ராக்ஷ் செல்லும் பிரதமர், தேசியக் கல்விக் கொள்கையின் அமலாக்கம் குறித்த அகில இந்திய கல்வி கூட்டத்தைத் தொடங்கி வைப்பார். பிறகு மாலை 4 மணிக்கு சிக்ராவில் உள்ள டாக்டர் சம்பூர்ணானந்த் விளையாட்டு மைதானத்தில் ரூ. 1800 கோடி மதிப்பிலான பல்வேறு வளர்ச்சித் திட்டங்களை அவர் தொடங்கி வைத்து, அடிக்கல் நாட்டுவார். கடந்த எட்டு ஆண்டுகளில் வாரணாசியில் உள்கட்டமைப்பை மேம்படுத்துவதில் பிரதமர் அதிக கவனம் செலுத்தி வருகிறார். இதன் விளைவாக அந்த நகரத்தின் நிலத்தோற்றம் வெகுவாக மாற்றமடைந்துள்ளது. மக்களுக்கு எளிதான வாழ்வை வழங்குவதே இந்த முயற்சியின் முக்கிய நோக்கமாகும். சிக்ராவின் டாக்டர் சம்பூர்ணானந்த் விளையாட்டு மைதானத்தில் ரூ. 590 கோடி மதிப்பிலான வளர்ச்சித் திட்டங்களைப் பிரதமர் தொடங்கிவைப்பார். வாரணாசி திறன்மிகு நகரம் மற்றும் நகர்ப்புற திட்டங்களின் கீழ் பல்வேறு உள்கட்டமைப்புத் திட்டங்கள் இதில் அடங்கும். மேலும் சுமார் ரூ. 1200 கோடி மதிப்பிலான வளர்ச்சித் திட்டங்களுக்கு அவர் அடிக்கல் நாட்டவுள்ளார். சர்வதேச ஒத்துழைப்பு மற்றும் மாநாட்டு மையத்தில் ஜூலை 7 முதல் 9-ஆம் தேதி வரை மத்திய கல்வி அமைச்சகத்தால் நடத்தப்படவுள்ள அகில இந்திய கல்வி கூட்டத்தை பிரதமர் தொடங்கி வைப்பார். தேசிய கல்விக் கொள்கை 2020-ஐ முறைப்படி அமல்படுத்துவதற்கான திட்டங்கள் பற்றி கல்வியாளர்கள், கொள்கை தயாரிப்பாளர்கள் உள்ளிட்டோர் தங்களது கருத்துக்களையும், அனுபவங்களையும் பகிர்ந்து கொள்வதற்கான ஓர் தளமாக இந்நிகழ்ச்சி அமையும். பன்முகத்தன்மை மற்றும் முழுமையான கல்வி; திறன் மேம்பாடு மற்றும் வேலைவாய்ப்பு; ஆராய்ச்சி, புதுமை மற்றும் தொழில்முனைவு; தரமான கல்வி வழங்க ஆசிரியர்களுக்கு திறன் கட்டமைப்பு; தரம், மதிப்பீடு மற்றும் அங்கீகாரம்; மின்னணு வளர்ச்சி மற்றும் இணையவழி கல்வி; சமமான மற்றும் உள்ளடக்கிய கல்வி; இந்திய அறிவு முறை மற்றும் உயர்கல்வியை சர்வதேசமயமாக்கல் உள்ளிட்ட கருப்பொருட்களில் குழு விவாதங்கள் நடைபெறும்.
இந்தியாவின் இசைக்கருவிகள் ஏற்றுமதி அதிகரிப்புக்கு பிரதமர் பாராட்டு

இந்தியாவின் இசைக்கருவிகள் ஏற்றுமதி அதிகரித்திருப்பது குறித்து பிரதமர் திரு.நரேந்திர மோடி மகிழ்ச்சி தெரிவித்துள்ளார். 2022 ஏப்ரல் முதல் செப்டம்பர் வரையிலான காலகட்டத்தில் இந்தியாவின் இசைக்கருவிகள் ஏற்றுமதி அதிகரித்துள்ளது. இது 2013-ஆம் ஆண்டின் இதேகால கட்டத்துடன் ஒப்பிடும்போது 3.5 சதவீதம் அதிகமாகும். வர்த்தகம் மற்றும் தொழிற்துறை அமைச்சர் திரு.பியூஷ் கோயலின் ட்விட்டை பகிர்ந்து பிரதமர் வெளியிட்டுள்ள ட்விட்டர் பதிவில், “இது ஊக்கம் அளிக்கிறது. இந்திய இசை உலக அளவில் புகழ் பெற்று வருவதால், இந்த துறை மேலும் வளர வாய்ப்பு உள்ளது”.
இந்தியாவில் முதலீடுகளை ஊக்குவிப்பதற்கான உத்திகள் பற்றி விவாதிக்க பிரதமர் விரிவான ஆலோசனை

இந்தியாவுக்கு வெளிநாட்டு முதலீடுகளை ஈர்ப்பது, உள்நாட்டு முதலீடுகளை ஊக்குவிப்பது ஆகியவற்றுக்கான உத்திகள் குறித்து விவாதிக்க பிரதமர் திரு நரேந்திர மோடி இன்று விரிவான ஆலைசனைக் கூட்டம் நடத்தினார். கோவிட்-19 நோய்த் தொற்று பாதிப்பு சூழ்நிலையில் பொருளாதாரத்தை ஊக்குவிக்கும் நோக்கில் இந்த முயற்சிகள் எடுக்கப்படுகின்றன. இப்போதுள்ள தொழிற்பேட்டை நிலங்கள், வளாகங்களில், வந்தவுடன் தொழில் தொடங்கும் வகையில் கட்டமைப்பு வசதிகளை உருவாக்க வேண்டும், அதற்குத் தேவையான நிதி உதவிகளுக்கு ஏற்பாடு செய்ய வேண்டும் என்றும் அந்த வகையில் ஒரு திட்டம் உருவாக்கப்பட வேண்டும் என்றும் கூட்டத்தில் யோசனைகள் முன்வைக்கப்பட்டன. தொழில் தொடங்க விரும்பும் முதலீட்டாளர்களுக்கு உறுதுணையாக இருந்து செயல்படும் ஆக்கபூர்வமான அணுகுமுறையுடன், அவர்களுக்குத் தேவையான உதவிகளை குறிப்பிட்ட கால வரம்புக்குள் மத்திய, மாநில அரசுகள் அளிக்கும் வகையில் நடவடிக்கைகள் எடுக்கப்பட வேண்டும் என்று பிரதமர் அறிவுறுத்தினார். வெளிநாட்டு முதலீடுகளை வேகமாக இந்தியாவுக்குக் கொண்டு வருவது மற்றும் உள்நாட்டுத் தொழில் துறைகளை ஊக்குவிப்பதற்கான உத்திகள் பற்றியும் கூட்டத்தில் விவாதிக்கப்பட்டது. முதலீடுகளை ஈர்ப்பதில் மாநிலங்கள் தங்களுக்கான திட்டங்களை உருவாக்குவதற்கு வழிகாட்டுவது குறித்தும் யோசனைகள் தெரிவிக்கப்பட்டன. பல்வேறு அமைச்சகங்கள் சார்பில் மேற்கொள்ளப்பட்டுள்ள சீர்திருத்த முயற்சிகள் தடையின்றித் தொடர வேண்டும் என்றும், முதலீடுகளை ஊக்குவித்தல் மற்றும் தொழில் வளர்ச்சியின் வேகத்துக்குத் தடையாக இருக்கும் அம்சங்களை குறித்த கால வரம்புக்குள் நீக்குவதற்கான நடவடிக்கைகள் எடுக்கப்பட வேண்டும் என்றும் கூட்டத்தில் கலந்து கொண்டவர்கள் வலியுறுத்தினர். இந்தக் கூட்டத்தில் நிதியமைச்சர், உள்துறை அமைச்சர், வணிகம், தொழில் துறை அமைச்சர், நிதித்துறை இணை அமைச்சர் ஆகியோரும் மத்திய அரசின் மூத்த அதிகாரிகளும் கலந்து கொண்டனர்.
புதுப்பிக்கவல்ல எரிசக்தி துறையில் இந்தியா பிரான்ஸ் இடையே செய்துகொள்ளப்பட்ட புரிந்துணர்வு ஒப்பந்தத்திற்கு அமைச்சரவை ஒப்புதல்

2018 மார்ச் 10ம் தேதி புதுதில்லியில் புதுப்பிக்கவல்ல எரிசக்தி துறையில் இந்தியாவும் ஃபிரான்சும் செய்து கொண்ட புரிந்துணர்வு ஒப்பந்தத்திற்கு புதுதில்லியில் பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில் பிந்தைய ஒப்புதல் அளிக்கப்பட்டது. பரஸ்பரம் அடையாளம் காணப்பட்ட பகுதிகளில் இந்தியாவின் தேசிய சூரிய மின்சக்தி நிறுவனமும்ஃபிரான்சின் கமிசரியட் அல் எனர்ஜி நிறுவனமும் ஆராய்ச்சி/செயல்விளக்கம் /முன்னோடி திட்டங்களை அடையாளம் காண்பதை இரு தரப்பும் நோக்கமாக கொண்டுள்ளன. பரஸ்பர உடன்படிக்கை அடிப்படையில் இரு தரப்பும் சர்வதேச சூரிய மின்சக்தி கூட்டணி உறுப்பு நாடுகளில் முன்னோடி திட்டங்களை நடைமுறைப்படுத்தி ஈடுபடுத்தும். கூட்டு ஆராய்ச்சி திட்டங்கள், கூட்டு ஆராய்ச்சி மற்றும் அபிவிருத்தி, கூட்டு பயிலரங்குகள், நிபுணர்கள் பரிமாற்றம் உள்ளிட்ட ஆராய்ச்சி மற்றும் தொழில்நுட்ப பரிமாற்றம் மற்றும் தகவல் கட்டமைப்பு உள்ளிட்ட பல்வேறு வழிகளில் கூட்டணி ஏற்படக்கூடும். இந்த புரிந்துணர்வு ஒப்பந்தம் இரு நாடுகளுக்கு இடையே இருதரப்பு ஒத்துழைப்பை வலுப்படுத்தும்.
பெங்களுருவில் வளர்ச்சித் திட்டங்களை தொடங்கி வைத்து பிரதமர் ஆற்றிய உரையின் தமிழாக்கம்

கர்நாடகா ஆளுநர் தாவர் சந்த் கெலாட் அவர்களே, கர்நாடகாவின் புகழ்பெற்ற முதல்வர் பசவராஜ் அவர்களே, மத்திய அமைச்சர் பிரகலாத் ஜோஷி அவர்களே, கர்நாடக மாநில அமைச்சர்களே, நாடாளுமன்ற, சட்டமன்ற உறுப்பினர்களே, பெங்களுருவில் வாழும் எனது சகோதர, சகோதரிகளே வணக்கம்.. கர்நாடக மாநிலத்தின் விரைவான வளர்ச்சிக்காக, துடிப்பான அரசாங்கம் அளித்த நம்பிக்கையின் சான்றுகளை இன்று பார்க்கிறோம். இன்று ரூ.27,000 கோடி மதிப்புக்கு அதிகமான திட்டங்கள் தொடங்கி வைக்கப்பட்டுள்ளன. சிலவற்றுக்கு அடிக்கல் நாட்டப்பட்டுள்ளன. இந்த திட்டங்கள் உயர்கல்வி, ஆராய்ச்சி, சுகாதாரம், திறன் மேம்பாடு மற்றும் இணைப்பு உள்ளிட்ட துறைகளில் வேண்டிய சேவைகளை அளிக்கும். சுருக்கமாக சொன்னால், வாழ்க்கையையும், வணிகத்தையும் இது எளிமையாக மாற்றும். சகோதர, சகோதரிகளே, நான் இங்கு வருவதற்கு முன், இந்திய அறிவியல் கழகம் மற்றும் அம்பேத்கர் பொருளாதாரப் பல்கலைக் கழக மாணவர்களுடன், கல்வி, ஆராய்ச்சி மற்றும் கண்டுபிடிப்புகளில் அவர்களின் ஆர்வத்தை அறிந்து கொள்ள உரையாடினேன். புதிய உத்வேகத்துடன் வெளியே வந்தேன். இந்த திட்டங்களில் ஈடுபட்டுள்ள தனியார் துறையினரையும் நான் மனதார பாராட்டுகிறேன். உற்சாகமும், முயற்சியும் இணைந்திருக்கும் உங்களோடு, நான் இந்த நிகழ்ச்சியில் கலந்து கொள்கிறேன். இது பெங்களுருவில் நான் இன்று கலந்து கொள்ளும் கடைசி நிகழ்ச்சி என்பது உங்களுக்கு தெரியும். நான் இன்று மைசூருக்கு செல்கிறேன். கர்நாடகாவின் வளர்ச்சி பயணத்தை விரைவுப்படுத்தும் முயற்சிகள் தொடரும். கர்நாடகாவில் 5 தேசிய நெடுஞ்சாலைத் திட்டங்களுக்கும், 7 ரயில்வே திட்டங்களுக்கும் அடிக்கல் நாட்டப்பட்டது. 100 சதவிகிதம் மின்மயமாக்கப்பட்ட கொங்கன் ரயில்வே அதன் முக்கிய மைல்கல்லாகும். இந்த திட்டங்கள் அனைத்தும், கர்நாடகாவின் இளைஞர்கள், நடுத்தர வர்க்கத்தினர், விவசாயப் பெருமக்கள், தொழிலாள சகோதர, சகோதரிகள், புதிய தொழில்முனைவோர் ஆகியோருக்கு அதிகளவில் வசதிகளையும், வாய்ப்புகளையும் அளிக்கும். இந்த வளர்ச்சித் திட்டங்களுக்காக கர்நாடகா மாநிலத்துக்கு எனது பாராட்டுகள், வாழ்த்துகள். நண்பர்களே, இளைஞர்களின் கனவு நகராமாக பெங்களுரு மாறி உள்ளது. பெங்களுரு, 'ஒரே இந்தியா, திறமையான இந்தியா' என்பதன் பிரதிபலிப்பாக உள்ளது. பெங்களுருவின் வளர்ச்சி லட்சக் கணக்கான கனவுகளின் வளர்ச்சி. எனவே, பெங்களுருவின் மேம்பாட்டுக்காக கடந்த 8 ஆண்டுகளாக அரசு தொடர்ந்து முயற்சிகளை செய்து வருகிறது. பயண நேரம், போக்குவரத்து செலவை குறைப்பதன் மூலம், கனவுகளை நிறைவேற்ற துடிக்கும் ஒவ்வொரு குடிமகனின் வாழ்க்கையை எளிதாகவும், வசதியாகவும் மாற்ற அரசாங்கம் தொடர்ந்து அயராது பாடுபட்டு வருகிறது. இன்றும் அதே அர்ப்பணிப்பு உணர்வை நாம் காண்கிறோம். நன்றி! மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1835635
திறன் மேம்பாடு மற்றும் கல்வித் தகுதிகளுக்கான அங்கீகாரம் ஆகியவற்றில் ஒத்துழைப்பிற்காக இந்தியாவின் திறன்மேம்பாடு-நிறுவன ஆளுமை அமைச்சகம், ஐக்கிய அரபு எமிரேட்ஸ் ஆகியவற்றுகு இடையேயான நோக்கத்திற்கான கடிதம் மற்றும் புரிந்துணர்வு ஒப்பந்தம் ஆகியவை குறித்து

பிரதமர் திரு. நரேந்திர மோடி அவர்கள் தலைமையில் கூடிய மத்திய அமைச்சரவைக் கூட்டம் திறன் மேம்பாடு மற்றும் நிறுவன ஆளுமைக்கான அமைச்சகம் –ஐக்கிய அரபு எமிரேட்ஸ் –இன் கல்வித் தகுதிக்கான ஆணையம் ஆகியவற்றுக்கு இடையே கடந்த 10.02.2016 அன்று கையெழுத்தான நோக்கத்திற்கான கடிதத்திற்கு தனது ஒப்புதலை அளித்தது. இந்த நோக்கத்திற்கான கடிதம் இந்த இரு நாடுகளுக்கு இடையேயான உறவுகளை வலுப்படுத்தும் என்பதோடு, திறன் மேம்பாடு மற்றும் கல்வித் தகுதிக்கான அங்கீகாரம் ஆகியவற்றில் இரு நாடுகளுக்கும் இடையே ஒத்துழைப்பிற்கும் வழிவகுக்கும். இதைத் தொடர்ந்து, இந்தியாவின் திறன் மேம்பாடு மற்றும் நிறுவன ஆளுமைக்கான அமைச்சகம் –ஐக்கிய அரபு எமிரேட்ஸ் –இன் கல்வித் தகுதிக்கான ஆணையம் ஆகியவற்றுக்கு இடையே திறன் மேம்பாடு மற்றும் கல்வித்தகுதிகளுக்கான அங்கீகாரம் ஆகியவற்றுக்காக, புரிந்துணர்வு ஒப்பந்தம் ஒன்றில் கையெழுத்து இடுவதற்கான தனது அனுமதியையும் அமைச்சரவை வழங்கியது. இந்த புரிந்துணர்வு ஒப்பந்தமானது இரு நாடுகளுக்கும் இடையே திறன் மேம்பாடு மற்றும் கல்வித்தகுதிக்கான அங்கீகாரம் ஆகிய துறைகளில் பரஸ்பர ஒத்துழைப்பிற்கு வழிவகுக்கும். மேலும் ஐக்கிய அரபு எமிரேட்ஸ்-இல் வெளிநாட்டவருக்கான வேலைகளில் தொழிலாளர்கள் சென்று வரவும், திறன்மேம்பாடு மற்றும் இளைஞர்களுக்கான பணியிடங்கள் ஆகியவற்றுக்கும் இந்தப் புரிந்துணர்வு ஒப்பந்தம் உதவி செய்வதாக அமையும்.
டாட்டா நினைவுமையத்தின் பவள விழா நூலினைப் பிரதமர் வெளியிட்டார்

டாட்டா நினைவுமையத்தின் பவள விழா கொண்டாட்டத்தினை நினைவுகூறும் வகையிலான நூலை பிரதமர் திரு. நரேந்திர மோடி இன்று புது தில்லியில் வெளியிட்டார். இந்த நிகழ்ச்சிக்கு வரவேற்புரை ஆற்றிய திரு. ரத்தன் டாட்டா, குறைந்த செலவிலான சுகாதார வசதி மற்றும் புற்றுநோய் தொடர்பான ஆய்வுகளை நடத்துவதற்காக தொடர்ந்து அளித்து வந்த ஆதரவு, ஒத்துழைப்பு மற்றும் ஆலோசனைகளுக்காக பிரதமருக்கு நன்றி தெரிவித்தார். காணொளிக் காட்சி மூலம் டாட்டா நினைவுமையத்தின் மருத்துவர்கள் மற்றும் மாணவர்களுடன் உரையாற்றிய பிரதமர், மனித சேவைகளுக்கும் சமூகப் பொறுப்புகளுக்கும் குறிப்பாக புற்றுநோய் குணப்படுத்துதல், நோயாளிகள் கவனிப்பு மற்றும் ஆராய்ச்சிக்காக டாட்டா குடும்பம் அளித்துவரும் பங்கினை பிரதமர் பெரிதும் பாராட்டினர்.
இந்திய பிரதமருக்கும் அபுதாபியின் இளவரசருக்கும் இடையிலான தொலைபேசி உரையாடல்

பிரதமர் திரு நரேந்திர மோடி இன்று அபுதாபியின் இளவரசரான ஷேக் முகமது பின் சயீத் அல் நஹ்யானுடன் தொலைபேசியில் உரையாடினார். இரு தலைவர்களும் கொரானா வைரஸ் (COVID-19) தொற்றுநோய் அந்தந்த நாடுகளில் ஏற்படுத்தியிருக்கும் தாக்கம் குறித்தும் அதற்கு அவர்களின் அரசாங்கங்கள் மேற்கொண்டுள்ள நடவடிக்கைகள் குறித்த தகவல்களையும் கருத்துக்களையும் பரிமாறிக் கொண்டனர். மேலும், வைரஸ் பரவுவதைக் கட்டுப்படுத்துவதில், அடுத்த சில வாரங்கள் முக்கியமானதாக இருக்கும் என்றும் அதற்கு அனைத்து நாடுகளின் ஒருங்கிணைந்த ஆக்கப்பூர்வமான செயல் முயற்சிகள் தேவை என்றும் ஒப்புக் கொண்டனர். இந்த சூழலில், கொரானா வைரஸ் தொற்றுநோய் பற்றி விவாதிக்க, ஜி 20 தலைவர்களிடையே இணைய மாநாடு ஏற்பாடு செய்ததை அவர்கள் பாராட்டினர். இரு தலைவர்களும், இருதரப்பு உறவும் வளமோடும், வலிமையோடும் இணைந்திருக்க வேண்டிய முக்கியத்துவத்தை வலியுறுத்தினர். தற்போதைய சூழ்நிலையில் இரு நாட்டு அதிகாரிகளிடையே வழக்கமான ஆலோசனைகளைப் பரிமாறிக் கொள்ள அவர்கள் ஒப்புக்கொண்டனர். குறிப்பாக ஏற்றுமதியும், வர்த்தகமும் தொடர்ந்து நடைபெறுவதை உறுதி செய்தனர். ஐக்கிய அரபு எமிரேட்ஸ் நாட்டின் இளவரசர், அந்நாட்டின் பொருளாதாரத்தில் பெரும் பங்காற்றிய இருபது லட்சத்துக்கும் அதிகமான இந்தியர்களின் நலத்திற்கு பாதுகாப்பு அளிக்கப்படும் என்று பிரதமரிடம் உறுதியளித்தார். தற்போதைய சூழ்நிலையில் வெளிநாட்டில் வாழும் இந்தியர்களின் உடல்நலம் மற்றும் பாதுகாப்பு குறித்து தனிப்பட்ட கவனம் செலுத்தியதற்காக பிரதமர், இளவரசருக்கு நன்றி தெரிவித்தார். இளவரசர் மற்றும் ஒட்டுமொத்த அரச குடும்பத்தினருக்கும், அனைத்து அரபு எமிரேட் குடிமக்களும் நல்ல ஆரோக்கியத்துடன் இருக்க பிரதமர் தனது வாழ்த்துக்களைத் தெரிவித்தார். பிரதமரின் வாழ்த்துகளை ஏற்றுக்கொண்ட இளவரசர், தனது வாழ்த்துகளையும் பரிமாறிக்கொண்டார்.
சுதந்திரப் போராட்டத்தின் அதிகம் அறியப்படாத நாயகர்களின் கதைகளை முன்னணிக்குக் கொண்டு வருமாறு மாணவர்கள் மற்றும் ஆசிரியர்களை மனதின் குரலில் பிரதமர் கேட்டுக்கொண்டார்

சுதந்திரப் போராட்டத்தின் அதிகம் அறியப்படாத நாயகர்களின் கதைகளை முன்னணிக்குக் கொண்டு வருமாறு மாணவர்கள் மற்றும் ஆசிரியர்களை மனதின் குரலின் சமீபத்திய உரையில் பிரதமர் திரு. நரேந்திர மோடி கேட்டுக்கொண்டார் ஒருவர் தமது வாழ்க்கையின் வெற்றிகளைப் பற்றி எண்ணும் போது, அவர்களது மனங்களில் அவர்களுடைய ஏதாவது ஒரு ஆசிரியர் பற்றிய நினைவு கண்டிப்பாக நிழலாடும் என்று பிரதமர் கூறினார். கொரோனா ஆசிரியர்கள் முன்பாக ஒரு சவாலை உருவாக்கியது என்றும், ஆனால் அவர்கள் அதை ஒரு நல்வாய்ப்பாகவே மாற்றி, படிப்பில் தொழில்நுட்பத்தையும், புதிய வழிமுறைகளையும் கையாண்டு, தங்கள் மாணவர்களுக்கும் கற்பித்தார்கள் என்றும் அவர் கூறினார். புதிய கல்விக் கொள்கையின் ஆதாயங்களை மாணவர்களிடம் கொண்டு சேர்ப்பதில் நமது ஆசிரியர்கள் பெரும்பங்கு வகிப்பார்கள் என்ற நம்பிக்கை எனக்கு முழுமையாக இருக்கிறது என்று அவர் கூறினார். 2022-ஆம் ஆண்டில் நமது நாடு சுதந்திரம் அடைந்து 75 ஆண்டுகளை நிறைவு செய்ததைக் கொண்டாட இருக்கிறது என்று குறிப்பிட்ட பிரதமர், நமது இன்றைய மாணவர்களுக்கு சுதந்திரப் போராட்டத்தில் நமது நாட்டின் நாயகர்கள் பற்றி நன்கு தெரிந்திருக்க வேண்டும்என்பது மிக அவசியமானது என்றார். தங்களுடைய பகுதிகளில், சுதந்திரப் போராட்டக்காலத்தில் என்ன நடந்தது, எப்படி நடந்தது, யாரெல்லாம் உயிர்த்தியாகம் செய்தார்கள், யாரெல்லாம் எத்தனை காலம் வரை சிறையில் கிடந்து வாடினார்கள் என்ற விவரங்களை நமது மாணவர்கள் தெரிந்து கொண்டால், அவர்களுடைய ஆளுமையிலும் இதன் தாக்கம் தென்படும் என்று அவர் கூறினார். அவர்கள் வாழும் மாவட்டத்தில் சுதந்திரப் போராட்டத்தின் போது நடந்த சம்பவங்களைப் பற்றி மாணவர்கள் ஆய்வு மேற்கொள்ளலாம் என்று பிரதமர் ஆலோசனை தெரிவித்தார். சுதந்திரப் போராட்டத்தோடு தொடர்பு கொண்ட ஏதாவது ஒரு இடத்திற்கு மாணவ மாணவியரைக் கூட்டிச் செல்ல திட்டமிடலாம். சில பள்ளிகளைச் சேர்ந்த மாணவர்கள், நாடு சுதந்திரம் பெற்று 75 ஆண்டுகள் ஆனதைக் குறிக்கும் விதத்தில், தங்களுடைய பகுதியில் வாழ்ந்த நமது சுதந்திர இயக்கத்தின் 75 நாயகர்கள் பற்றிய கவிதைகளையும், நாடகங்களையும் எழுதுவோம் என்று உறுதி எடுத்துக் கொள்ளலாம் என்று அவர் கூறினார். லட்சக்கணக்கான அதிகம் அறியப்படாத சுதந்திரப் போராட்ட நாயகர்களைப் பற்றி உலகம் அறிந்துக் கொள்ள இத்தகைய முயற்சிகள் உதவும் என்று பிரதமர் குறிப்பிட்டார். செப்டம்பர் 5 அன்று ஆசிரியர்கள் தினம் கொண்டாடப்படவிருப்பதால், இதற்கான ஒரு சூழலை ஏற்படுத்தும் பணிகளையும் தயாரிப்புகளையும் தொடங்குமாறு ஆசிரியர்களை பிரதமர் கேட்டுக்கொண்டார்.
உத்தரப்பிரதேச மாநிலம் அயோத்தியில் பகவான் ஸ்ரீ ராமருக்கு பிரதமர் சிறப்பு அபிஷேகம் செய்தார்

தீபாவளியை முன்னிட்டு, உத்தரப்பிரதேச மாநிலம் அயோத்தியில் பகவான் ஸ்ரீ ராமரின் உருவத்துக்கு பிரதமர் திரு.நரேந்திர மோடி சிறப்பு அபிஷேகங்களை செய்து வழிபட்டார். சரயு நதியின் புதிய படித்துறையில் ஆரத்தி எடுத்த பிரதமர், அங்கு துறவிகளை சந்தித்து உரையாடினார். அங்கு திரண்டிருந்த பக்தர்களிடையே உரையாற்றிய பிரதமர், ராம்லாலாவின் தரிசனமும், அவருக்கு சிறப்பு அபிஷேகம் செய்யும் பாக்கியமும் ராமரின் ஆசிர்வாதம் இருந்தால் மட்டுமே சாத்தியமாகும். தொடர்ந்து பேசிய பிரதமர், இந்தியா சுதந்திரம் அடைந்து 75 ஆண்டுகள் நிறைவுற்று, சுதந்திரத்தின் அமிர்தப் பெருவிழாவை கொண்டாடும் வேளையில் தீபாவளி வந்துள்ளதாகவும், இந்த சுதந்திரத்தின் அமிர்த காலத்தில் பகவான் ஸ்ரீ ராமரின் கொள்கைகள் நாட்டை புதிய உயரத்துக்கு கொண்டு செல்லும் என்று தெரிவித்தார். அனைவரும் இணைவோம், அனைவரும் உயர்வோம், அனைவரின் நம்பிக்கையை பெறுவோம், அனைவரும் முயற்சிப்போம் என்ற கொள்கைகளை ராமரின் ஆட்சி மற்றும் நிர்வாகம் தொடர்பான போதனைகள் மற்றும் சிந்தனைகளில் நாம் காண முடியும். “பகவான் ஸ்ரீ ராமரின் கொள்கைகள் வளர்ந்த இந்தியாவின் ஒவ்வொரு குடிமகனுக்கும் ஒரு கலங்கரை விளக்கம். இது மிகக் கடினமான இலக்குகளை அடைய உதவுகிறது” என்று பிரதமர் குறிப்பிட்டார். செங்கோட்டையில் சுதந்திரதின உரையின்போது தான் கூறிய ஐந்து உறுதிமொழிகளை நினைவுகூர்ந்த பிரதமர், இந்த ஐந்து உறுதிமொழிகளும் அனைவரின் கடமை உணர்வுடன் தொடர்புடையது என்று குறிப்பிட்டார். ஐந்து உறுதிமொழிகள், நம் பாரம்பரியத்தை மீட்டெடுப்பது மற்றும் அடிமை மனோபாவத்தை நீக்குவதாகும். தாயையும், தாய் நாட்டையும் சொர்க்கத்தையும் விட மேலாக நினைப்பதற்கு பகவான் ஸ்ரீ ராமர் நமக்கு வழிகாட்டியதாக பிரதமர் கூறினார். இதற்கு சான்றாக ராமர் கோயில், காசி விஸ்வநாதர் ஆலயம், கேதார்நாத் மற்றும் மகாகல் லோகா ஆகிய இடங்களை பிரதமர் சுட்டிக்காட்டினார். இந்திய நாட்டின் பெருமைகளாக விளங்கும் வழிபாட்டுத் தலங்களை தமது அரசு புதுப்பித்துள்ளது என்று பிரதமர் கூறினார். மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1870488
மகரசங்கராந்திக்கு பிரதமர் வாழ்த்து

மகரசங்கராந்தியை முன்னிட்டு, நாட்டு மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் விடுத்துள்ள சுட்டுரைச் செய்தியில், “அனைவருக்கும் மகரசங்கராந்தி வாழ்த்துக்கள். மகரசங்கராந்தி, இந்தியாவின் பல பகுதிகளில் உற்சாகத்துடன் கொண்டாப்படுகிறது. இந்தத் திருநாள், நாட்டின் பன்முகத்தன்மையையும், நமது பாரம்பரியத்தையும் வெளிப்படுத்துகிறது. இயற்கை அன்னையை மதிக்க வேண்டியதன் முக்கியத்துவத்தை, இது மீண்டும் உறுதிப்படுத்துகிறது” என்று கூறியுள்ளார். ——
இந்தியா-ஐஸ்லாந்து இடையே நீடித்த  மீன்வள மேம்பாட்டுக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், மீன்வளத் துறையில் இந்தியாவுக்கும், ஐஸ்லாந்துக்கும் இடையே கையெழுத்திடப்பட்ட புரிந்துணர்வு ஒப்பந்தம் குறித்து விளக்கப்பட்டது. இந்தப் புரிந்துணர்வு ஒப்பந்தம் 2019 செப்டம்பர் மாதம் 10 ஆம் தேதி கையெழுத்திடப்பட்டது. புரிந்துணர்வு ஒப்பந்தத்தின் முக்கிய அம்சங்கள்: கடலோர, ஆழ்கடல் பகுதிகளில் அனுமதிக்கப்பட்ட மொத்த மீன் வளத்தை மதிப்பிடுதல் போன்ற பிரிவுகளில் பணியமர்த்தும் வகையில், விஞ்ஞானிகளையும், தொழில்நுட்ப நிபுணர்களையும் பரிமாறிக் கொள்வதற்கான வசதிகளை உருவாக்குதல். நவீன மீன்பிடித்தல் மேலாண்மை, மீன் பதப்படுத்துதல் பிரிவில் பல்வேறு மேலாண்மை அம்சங்கள் குறித்து, மீன்வள நிபுணர்களுக்கு முக்கிய நிறுவனங்களில் பயிற்சி அளிக்கும் வசதி. அறிவியல் ரீதியிலான ஆராய்ச்சி முடிவுகள் மற்றும் இதர தகவல்களைப் பரிமாறிக்கொள்ளுதல். மீன்பிடித்தல் தொடர்பான படிப்புகளில் நிபுணர்களையும், நிபுணத்துவத்தையும் பரிமாறிக் கொள்ளுதல். தொழில் மேம்பாட்டுக்கான ஆழ்கடல் மீன்பிடித்தல் மூலம் கிடைக்கும் மீன்களைப் பதப்படுத்தி சந்தைப்படுத்துதல். இந்தப் புரிந்துணர்வு ஒப்பந்தம், இந்தியா-ஐஸ்லாந்து இடையில் நிலவி வரும் நட்புறவை மேலும் வலுப்படுத்தும். இருதரப்பு விஷயங்கள் குறித்த ஆலோசனை உட்பட மீன்வளத்துறையில் ஒத்துழைப்புக்கான ஆலோசனைகளையும் இது மேம்படுத்தும்.
சமீபத்தில் நடைபெற்ற தேர்தலில் வெற்றிபெற்ற கனடா பிரதமர் ஜஸ்டின் ட்ரூடோவிற்கு பிரதமர் மோடி வாழ்த்து

சமீபத்தில் நடைபெற்ற தேர்தலில் வெற்றிபெற்ற கனடா பிரதமர் ஜஸ்டின் ட்ரூடோவிற்கு பிரதமர் திரு. நரேந்திர மோடி வாழ்த்து தெரிவித்துள்ளார். பிரதமர் தனது டுவிட்டரில், “பிரதமர் ஜஸ்டின் ட்ரூடோ அவர்களே!தேர்தலில் வெற்றி பெற்றதற்காக உங்களுக்கு வாழ்த்துக்கள்! இந்தியா-கனடா உறவுகளை மேலும் வலுப்படுத்தவும் உலகளாவிய மற்றும் பலதரப்பு பிரச்சினைகளில் நமது ஒத்துழைப்பை பலப்படுத்தவும் உங்களுடன் தொடர்ந்து பணியாற்றுவதை எதிர்பார்க்கிறேன்”, என்று கூறியுள்ளார்.
தெலங்கானா மாநில தினம் – பிரதமர் வாழ்த்து, ஆந்திரப்பிரதேச மக்களுக்கும் வாழ்த்து

தெலங்கானா மாநில தினத்தை முன்னிட்டு பிரதமர் திரு. நரேந்திர மோடி தெலங்கானா மக்களுக்கு வாழ்த்து தெரிவித்துள்ளார். ஆந்திரப்பிரதேச மக்களுக்கும் பிரதமர் தனது வாழ்த்துகளை தெரிவித்துக் கொண்டுள்ளார். “தெலங்கானா மாநில தினத்தை முன்னிட்டு தெலங்கானா மக்களுக்கு எனது வாழ்த்துகள். இம்மாநில மக்களின் கனவுகளும், எண்ணங்களும் வரும் ஆண்டுகளில் நிறைவேறட்டும். ஆந்திரப் பிரதேச சகோதர-சகோதரிகளுக்கு எனது வாழ்த்துகள். இம்மாநில மக்களின் சிறந்த ஆரோக்கியத்திற்காகவும், செழிப்பிற்காகவும் நான் பிரார்த்திக்கிறேன்” என்று பிரதமர் தனது வாழ்த்து செய்தியில் கூறியுள்ளார்.
பசவ ஜெயந்தி 2017 மற்றும் பசவ சமிதி பொன்விழா கொண்டாட்டங்கள் தொடக்க விழாவில் பிரதமர் உரை

புதுதில்லி விக்யான் பவனில் நடைபெற்ற பசவ ஜெயந்தி 2017 தொடக்கம் மற்றும் பசவ சமிதி பொன்விழா கொண்டாட்ட நிகழ்ச்சியில், பசவண்ணாவின் புனித வசனங்களின் மொழிபெயர்ப்புகளை பிரதமர் திரு. நரேந்திர மோடி அர்ப்பணித்தார். இது 23 மொழிகளில் மொழி பெயர்க்கப் பட்டுள்ளது. நிகழ்ச்சியின் போது பேசிய பிரதமர், இந்தியாவின் வரலாறு தோல்வி, வறுமை அல்லது காலனி ஆதிக்கமாக மட்டும் இல்லை என்று கூறினார். நல்ல நிர்வாகம், அஹிம்சை மற்றும் சத்தியாகிரகம் போன்ற நல்ல விஷயங்களை இந்தியா அளித்துள்ளது என்று அவர் தெரிவித்தார். பசவேஸ்வராவுக்கு புகழாரம் சூட்டிய அவர், ஜனநாயக ஏற்பாடுகள் பற்றி பல நூற்றாண்டுகளுக்கு முன்பே பசவேஸ்வரா தொலைநோக்கு சிந்தனை கொண்டிருந்துள்ளார் என்று கூறினார். நமது சமூகத்தில் மாற்றங்களை ஏற்படுத்திய மகத்தான தனிநபர்களை பெற்ற சிறப்புக்குரியதாக நமது நாடு இருக்கிறது என்று அவர் குறிப்பிட்டார். தேவை ஏற்படும் போதெல்லாம், நமது சமுதாயத்தில் உள்ளுக்குள் இருந்தே சீர்திருத்தங்கள் ஏற்பட்டிருக்கின்றன என்று அவர் தெரிவித்தார். “முத்தலாக்” நடைமுறையால் சில இஸ்லாமிய பெண்கள் படும் துன்பங்களுக்கு முடிவுகட்டக் கூடிய சீர்திருத்தங்களை செய்யக் கூடியவர்கள் இஸ்லாமிய சமூகத்தில் இருந்தே உருவாவார்கள் என்று அவர் நம்பிக்கை தெரிவித்தார். அரசியல் கண்ணோட்டத்தில் இந்தப் பிரச்சினையைப் பார்க்க வேண்டாம் என்று இஸ்லாமிய சமுதாய மக்களை அவர் கேட்டுக் கொண்டார். பசவேஸ்வராவின் வசனங்கள் , நல்ல நிர்வாகத்திற்கு அடிப்படையாக உள்ளதாகக் கூறிய பிரதமர், வீட்டுவசதி, மின்சாரம் மற்றும் சாலைகள் போன்ற வளர்ச்சியின் பயன்கள் எந்தவித பாரபட்சமும் இல்லாமல் அனைவருக்கும் சென்றடைய வேண்டும் என்று கூறினார். இதுதான் “அனைவரும் இணைவோம் அனைவரும் உயர்வோம்” (சப்கா சாத், சப்கா விகாஸ்) என்பதன் உண்மையான சாராம்சம் என்று அவர் குறிப்பிட்டார். பசவேஸ்வராவின் மார்பளவு சிலையை நவம்பர் 2015-ல் லண்டனில் தாம் திறந்து வைத்ததை பிரதமர் நினைவுகூர்ந்தார். நிகழ்ச்சிக்குப் பிறகு, பார்வையாளர் பகுதிக்குள் நடந்து சென்ற பிரதமர், கன்னட அறிஞர் காலஞ்சென்ற திரு. எம்.எம். கல்புர்கியின் குடும்பத்தினரை சந்தித்தார்.
அகமதாபாதில் நடைபெற்ற நவராத்திரி விழா கொண்டாட்டங்களில் பிரதமர் பங்கேற்றார்

பிரதமர் திரு. நரேந்திர மோடி அகமதாபாதில் உள்ள ஜிஎம்டிசி மைதானத்தில் நடைபெற்ற நவராத்திரி விழாவில் கலந்து கொண்டார். குஜராத் ஆளுநர் திரு. ஆச்சார்யா தேவ்ரத், குஜராத் முதலமைச்சர் திரு. பூபேந்திர படேல் ஆகியோருடன் பிரதமர் மைதானத்துக்கு வருகை தந்தார். விழாவில், குஜராத் ஆளுநர், முதல்வர் மற்றும் லட்சக்கணக்கான பக்தர்கள் முன்னிலையில், அன்னை அம்பா தேவிக்கு, மகா ஆரத்தி எடுத்து பிரதமர் வழிபாடு செய்தார். இந்திய கலாச்சாரத்தின் அடையாளமாகவும், உள்ளூர் பெருமையை பறைசாற்றுவதாகவும் உள்ள நவராத்திரி விழாவில் பிரதமர் பங்கேற்றது பக்தர்களை பெரிதும் மகிழ்ச்சியில் ஆழ்த்தியது. பிரதமருக்கு, அன்னை அம்பா தேவியின் ஸ்ரீ யந்திரத்தை,ஷ நினைவுப் பரிசாக முதலமைச்சர் வழங்கினார். தொடர்ந்து கர்பா உள்ளிட்ட பாரம்பரிய கலை நிகழ்ச்சிகளையும் பிரதமர் பார்வையிட்டார். குஜராத்தில் இரண்டுநாள் சுற்றுப் பயணம் மேற்கொண்டுள்ள பிரதமர், இன்று பல்வேறு நிகழ்ச்சிகளில் கலந்து கொள்வதுடன், சூரத் மற்றும் பவ் நகரில் பல்வேறு வளர்ச்சித் திட்ட பணிகளை தொடங்கி வைத்து, அடிக்கல் நாட்டினார். தேசிய விளையாட்டுப் போட்டிகளை அகமதாபாதில் இன்று தொடங்கி வைக்கிறார். நாளை 51 சக்தி பீடங்களில் ஒன்றான அம்பாஜியில் உள்ள கோயிலில் நடைபெறும் நிகழ்ச்சியில் கலந்து கொள்கிறார். மேலும், பல்வேறு வளர்ச்சித் திட்டப் பணிகளுக்கு அடிக்கல் நாட்டி தொடங்கி வைப்பதுடன், ரூ.7,200 கோடி மதிப்பீட்டில் நிறைவேற்றப்பட்ட பல்வேறு நலத்திட்டங்களை நாட்டுக்கு அர்ப்பணிக்கிறார். பிரதமரின் வீட்டு வசதி திட்டத்தின்கீழ், 45,000-க்கும் மேற்பட்ட வீடுகள் கட்டும் பணிகளை தொடங்கி வைக்கிறார். மேலும், பிரசாத் திட்டத்தின்கீழ், தாரங்கா மலை-அம்பாஜி-அபு இடையே புதிய அகலப்பாதை, அம்பா தேவியின் கோயில் யாத்திரைப் பணிகளை மேம்படுத்தும் திட்டங்களுக்கு அடிக்கல் நாட்டுகிறார். மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1863549